২৬ হাজার চাকরি বাতিল রায় পুনর্বিবেচনা চেয়ে সুপ্রিম কোর্টে রাজ্য এবং এসএসসি, শুনানি কবে?

নয়াদিল্লি: ২৫ হাজার ৭৫৩ জনের চাকরি বাতিলের (SSC Job Cancel) মামলায় সুপ্রিম কোর্টে (Supreme Court) রায় পুনর্বিবেচনার আর্জি জানাল এসএসসি ও রাজ্য সরকার। নবম দশম একাদশ দ্বাদশ গ্রুপ ডিও গ্রুপ সি সমস্ত চাকরি বাতিলের রায়ের পুনঃবিবেচনার আবেদন জানানো হয়েছে। রায় ঘোষণার এক মাসের মাথায় পুনর্বিবেচনার আবেদন করল এসএসসি। সুপ্রিম কোর্ট সূত্রের খবর, আগামী ৮ মে ওই মামলার শুনানির সম্ভাবনা রয়েছে। ওই দিন মামলাটি শুনবে প্রধান বিচারপতি সঞ্জীব খন্না এবং বিচারপতি সঞ্জয় কুমারের বেঞ্চ।

নিয়োগ দুর্নীতি মামলায় ২০১৬ সালে পুরো প্যানেল বাতিল করেছিল কলকাতা হাইকোর্ট (Calcutta High Court) । এই রায়কে চ্যালেঞ্জ করে সুপ্রিম কোর্টে মামলা হয়েছিল। হাইকোর্টের রায়কে বহাল রেখেছে শীর্ষ আদালত। নিয়োগ দুর্নীতি মামলায় (SSC Recruitment Scam) স্কুল সার্ভিস কমিশনের ২৬ হাজার চাকরি বাতিলের রায় দিয়েছে সুপ্রিম কোর্ট। শীর্ষ আদালত জানিয়েছিল, সঠিক তথ্য না থাকায় যোগ্য এবং অযোগ্যদের পৃথকীকরণ করা সম্ভব হয়নি। তাই পুরো প্যানেল বাতিল করা হল। একসঙ্গে ২৬ হাজার চাকরি বাতিল হওয়ায় রাজ্যের শিক্ষা ব্যবস্থায় ব্যাপক প্রভাব পড়েছে। বেশিরভাগ স্কুলে শিক্ষকের অভাবে বিজ্ঞান বিভাগ বন্ধের মুখে। অনেক স্কুলে অবসরপ্রাপ্ত শিক্ষকরা স্কুলে এসে ক্লাস করাছে। নবম-দশম-একাদশ-দ্বাদশের কী বাবে সিলেবাস শেষ হবে তা নিয়ে চিন্তায় স্কুল কর্তৃপক্ষ। পশ্চিমবঙ্গ মধ্যশিক্ষা পর্ষদের তরফে আবেদন জানিয়ে বলা হয়েছিল, নতুন করে নিয়োগ প্রক্রিয়া সম্পন্ন না হওয়া পর্যন্ত এবং চলতি শিক্ষাবর্ষ শেষ না হওয়া পর্যন্ত, অযোগ্য বলে চিহ্নিত না হওয়া শিক্ষকদের কাজ চালিয়ে যাওয়ার অনুমোদন দেওয়া হোক। এত শিক্ষকের চাকরি বাতিল হলে রাজ্যের শিক্ষাব্যবস্থা ভেঙে পড়বে। অনেক স্কুলে বিষয়ভিত্তিক শিক্ষক শূন্য হয়ে যাবে। সেই মর্মে সুপ্রিম কোর্ট নির্দেশ দেয় চলতি বছরের ৩১ ডিসেম্বরের মধ্যে নতুন নিয়োগ প্রক্রিয়া সম্পন্ন করতে হবে। তারই মধ্যে রায় পুনর্বিবেচনা চেয়ে সুপ্রিম কোর্টের দরজায় রাজ্য।

আরও পড়ুন: নৌসেনার পরে এবার বায়ুসেনা প্রধানের সঙ্গে বৈঠক মোদির

আগামী ১৩ মে প্রধান বিচারপতি সঞ্জীব খন্না অবসর নেবেন। তার আগে আগামী বৃহস্পতিবার তাঁর বেঞ্চে এই মামলার শুনানি হতে পারে। পুনর্বিবেচনার আর্জি খারিজ হতে পারে বলে মনে করছেন মূল মামলাকারীদের আইনজীবীরা। এই প্রসঙ্গে বিশিষ্ট আইনজীবী বলেন, সুপ্রিম কোর্ট পুরো প্যানেল বাতিল করেছে, তাতে এই রায় পুনর্বিবেচনা হওয়ার সম্ভাবনা খুবই কম।

দেখুন ভিডিও